Granit Xhaka

Granit Xhaka (s. 27. syyskuuta 1992 Basel) on sveitsiläinen jalkapalloilija, joka edustaa Englannin Valioliigassa pelaavaa Sunderlandia. Hän on pelipaikaltaan keskikenttäpelaaja.
Seurajoukkueura.
Xhaka edusti juniorina FC Concordia Baselia (1997–2002) ja FC Baselia (2003–2008). Hän nousi FC Baselin kakkosjoukkueeseen kesällä 2008 ja edustusjoukkueeseen kesällä 2010. Xhaka voitti seurassa Sveitsin-mestaruuden kahdesti peräkkäin – kausina 2010–2011 ja 2011–2012 sekä Sveitsin cupin kaudella 2011–2012. Sveitsin Superliigassa pelaamissaan 44 ottelussa hän teki kaksi maalia. Mestarien liigassa hän pelasi kymmenen ja Eurooppa-liigassa kaksi ottelua. Kesällä 2012 Saksan Bundesliigan Borussia Mönchengladbach hankki hänet 8,5 miljoonalla eurolla. Hän pelasi seurassa neljän kauden aikana 108 bundesliigaottelua, joissa teki kuusi maalia. Mestarien liigassa hän pelasi viisi ottelua. Eurooppa-liigassa pelaamissaan 14 ottelussa hän teki kaksi maalia.
Xhaka siirtyi Englannin Valioliigan Arsenaliin 45 miljoonan euron siirtosummalla kesällä 2016. Hän pelasi viisi ottelua Arsenalin voittaessa FA Cupin 2017. Hän voitti samana vuonna myös FA Community Shieldin. Hän oli mukana tappiollisessa Eurooppa-liigan loppuottelussa 2019. Hän pelasi kaikissa kuudessa ottelussa Arsenalin voittaessa FA Cupin 2020. Hän voitti samana vuonna myös Community Shieldin. Hän pelasi Arsenalissa seitsemän kauden aikana 225 liigaottelua ja teki 17 sekä syötti 24 maalia. Mestarien liigassa pelaamissaan seitsemässä ottelussa hän teki yhden maalin. Eurooppa-liigassa hän pelasi 36 ottelua ja teki kolme maalia.
Xhaka siirtyi Bayer Leverkuseniin 15 miljoonan euron siirtosummalla kesällä 2023. Hän pelasi kaudella 2023–2024 Bundesliigassa 33 ottelua, joissa hän teki kolme maalia, ja Eurooppa-liigassa, jossa Leverkusen ylsi loppuotteluun saakka, 11 ottelua. Hän voitti Saksan liiga- ja cupmestaruuden ja teki cupin loppuottelun ainoan maalin. Kaudella 2024–2025 hän pelasi 33 bundesliigaottelua, joissa hän teki kaksi maalia ja antoi seitsemän maalisyöttöä. Mestarien liigassa hän pelasi 10 ottelua. Elokuussa 2024 hän oli voittamassa DFL-Supercupia.
Heinäkuussa 2025 Xhaka siirtyi Valioliigaan kaudeksi 2025–2026 nousseeseen Sunderlandiin noin 20 miljoonan euron siirtosummalla. Hän allekirjoitti Sunderlandin kanssa kolmivuotisen sopimuksen.
Maajoukkueura.
Xhaka edusti Sveitsiä kaikissa juniori-ikäluokissa alle 17-vuotiaista alle 21-vuotiaisiin ja voitti alle 17-vuotiaiden maailmanmestaruuden Nigeriassa 2009. Hän pelasi turnauksen kaikki seitsemän ottelua. Hän pelasi neljä ottelua Sveitsin saavuttaessa hopeaa alle 21-vuotiaiden EM-kilpailuissa 2011. 
A-maajoukkueessa Xhaka teki ensiesiintymisensä EM-karsintaottelussa Englantia vastaan kesäkuussa 2011. Ensimmäisen maaottelumaalinsa hän teki Luxemburgia vastaan saman vuoden marraskuussa. Xhaka pelasi MM-kilpailuissa 2014, EM-kilpailuissa 2016 ja MM-kilpailuissa 2018 Sveitsin kaikki ottelut. Molemmissa MM-turnauksissa hän teki yhden maalin. Hän on toiminut Sveitsin joukkueen kapteenina vuoden 2018 loppupuolelta lähtien. Kesän 2021 EM-kilpailuissa hän pelasi neljä ensimmäistä ottelua ja oli puolivälierästä pois pelikiellon vuoksi. Hän pelasi täyden ajan Sveitsin kaikissa neljässä ottelussa MM-kilpailuissa 2022 ja kaikissa viidessä ottelussa EM-kilpailuissa 2024. Hän on pelannut marraskuun 25. päivään 2025 mennessä 143 A-maaottelua ja tehnyt niissä 16 maalia.
Muuta.
Etniseltä taustaltaan Xhaka on Kosovon albaani. Hänen vanhempansa muuttivat Jugoslaviasta Sveitsiin vuonna 1990.
Xhaka valittiin Sveitsin vuoden jalkapalloilijaksi 2017 ja 2022.
Myös Xhakan vanhempi veli Taulant Xhaka (s. 1991) on ammattilaisjalkapalloilija. Xhakan veljekset kohtasivat toisensa 11. kesäkuuta 2016 EM-kilpailuiden alkulohko-ottelussa, jossa Granit edusti Sveitsiä ja Taulant Albaniaa. Ottelu oli ensimmäinen EM-kilpailuiden historiassa, jossa veljekset ovat pelanneet toisiaan vastaan.
Saavutukset.
Basel:
Arsenal:
Bayer Leverkusen:
Sveitsin maajoukkue: